บริษัท จี สตีล จำกัด (มหาชน) (“บริษัท”) เดิมชื่อ บริษัท สยามสตริปมิลล์ จำกัด (มหาชน)
ก่อตั้งขึ้นเมื่อวันที่ 31 ตุลาคม 2538 ด้วยทุนจดทะเบียนเริ่มแรก 50 ล้านบาท โดยกลุ่มบริษัทเอส
เอส พี (“SSP”) เพื่อดำเนินธุรกิจเป็นผู้ผลิตและจำหน่ายเหล็กแผ่นรีดร้อนชนิดม้วน (Hot Rolled
Coil: HRC) ซึ่งเป็นธุรกิจที่ภาครัฐมีนโยบายส่งเสริมให้มีการลงทุน

โรงงานผลิตของบริษัทตั้งอยู่บนพื้นที่ 428 ไร่ 3 งาน 99.9 ตารางวา ภายในเขตสวนอุตสาหกรรม
เอส เอส พี ตำบลหนองละลอก อำเภอบ้านค่าย จังหวัดระยอง
บริษัทได้เริ่มผลิตเชิงพาณิชย์ตั้งแต่เดือนพฤศจิกายน 2542 โดยในช่วงวิกฤติเศรษฐกิจ
บริษัทประสบปัญหาสภาพคล่องและหยุดดำเนินการชั่วคราวในช่วงธันวาคม 2544 ถึงมีนาคม 2545
หลังจากปัญหาดังกล่าวได้รับแก้ไข บริษัทจึงดำเนินการผลิตต่อเนื่องจนถึงปัจจุบัน
อนึ่งในช่วงเวลาระหว่างปี 2544 ถึง 2546
บริษัทดำเนินธุรกิจภายใต้กระบวนการฟื้นฟูกิจการและบริษัทได้ออกจากการฟื้นฟูกิจการเมื่อเดือนกันยายน
2546 โดยในช่วงที่บริษัทอยู่ภายใต้กระบวนการฟื้นฟูกิจการดังกล่าว
เจ้าหนี้ฝ่ายญี่ปุ่นได้คัดค้านการขอยื่นฟื้นฟูกิจการของบริษัทและซักค้านตลอดกระบวนการพิจารณาของเจ้าพนักงานพิทักษ์ทรัพย์
และได้ยื่นคำร้องอุทธรณ์กระบวนการฟื้นฟูกิจการต่อศาลล้มละลายกลาง
แต่อย่างไรก็ดีในเดือนมิถุนายน 2547
เจ้าหนี้ฝ่ายญี่ปุ่นและบริษัทได้เปิดการเจรจาและมีการชำระหนี้ตามแผนฟื้นฟูกิจการให้กับเจ้าหนี้ฝ่ายญี่ปุ่นทั้งหมดจนเสร็จสิ้น
และเจ้าหนี้ฝ่ายญี่ปุ่นได้ยื่นคำร้องขอถอนเรื่องที่อุทธรณ์ทั้งหมด ซึ่งศาลได้อนุญาตตามคำร้องขอดังกล่าว

โรงงานผลิตเหล็กแผ่นรีดร้อนชนิดม้วนของบริษัทเป็นโรงงานที่รวมกระบวนการหลอม หล่อ
และรีดไว้ในโรงงานเดียว หรือที่เรียกว่า “Integrated Compact Mini Mill”
มีกำลังการผลิตเหล็กแผ่นรีดร้อนชนิดม้วนสูงสุด (Design Capacity) ที่ 1.8 ล้านตันต่อปี
โดยทำการผลิตต่อเนื่องวันละ 3 กะตลอด 24 ชั่วโมง

กระบวนการผลิตของบริษัทเริ่มจากการนำเศษเหล็ก (Scrap) และเหล็กถลุง (Pig Iron)
มาหลอมโดยใช้เทคโนโลยีเตาหลอมไฟฟ้า (Electric Arc Furnace)
จากนั้นทำการปรับปรุงคุณภาพน้ำเหล็กโดยผ่านเตาปรับปรุงคุณภาพน้ำเหล็ก (Ladle Heating
Furnace) จากประเทศเยอรมัน
ซึ่งเป็นเทคโนโลยีที่ทันสมัยควบคุมการหลอมและการปรับคุณภาพน้ำเหล็กด้วยระบบคอมพิวเตอร์ทั้งหมด
จากนั้นนำน้ำเหล็ก (Liquid Steel) มาหล่อเป็นเหล็กแผ่น (Steel Slab) โดยใช้เทคโนโลยี
การหล่อเหล็กแผ่นหนาขนาดกลาง (Medium Slab Casting)
และนำเหล็กแผ่นที่ได้มาผ่านกระบวนการรีดร้อนโดยใช้เครื่องรีดแผ่นเหล็กจากประเทศญี่ปุ่น
โดยกระบวนการผลิตข้างต้นจะเป็นกระบวนการผลิตแบบต่อเนื่อง (Continuous Process)
ซึ่งจะใช้เวลาการผลิต (Cycle time) ประมาณ 3.5 ชั่วโมง

เหล็กแผ่นรีดร้อนชนิดม้วนของบริษัทมีขนาดความกว้างตั้งแต่ 900-1,550 มิลลิเมตร และ
มีความหนาตั้งแต่ 1-13 มิลลิเมตร ซึ่งเป็นวัตถุดิบสำคัญในการผลิตเหล็กแผ่นรีดเย็น (Cold
Rolled Coil: CRC) เหล็กชุบสังกะสี (Hot Dipped Galvanized Sheet) ท่อเหล็ก
(Steel Pipe) เหล็กแผ่นที่ใช้ในอุตสาหกรรมก่อสร้าง (Structural Steel)
และเหล็กแผ่นที่ใช้ในอุตสาหกรรมรถยนต์

ปัจจุบันกลุ่มลูกค้าเป้าหมายของบริษัท ได้แก่ บริษัทตัวแทนจำหน่ายร้อยละ 97 โดยเป็นการขายผ่าน
บริษัทตัวแทนจำหน่ายที่เป็นกลุ่มพันธมิตรการค้าซึ่งเคยเป็นบริษัทที่เกี่ยวข้อง ประมาณร้อยละ 1
ศูนย์บริการตัดเหล็กแผ่นรีดร้อนชนิดม้วน (Coil Center) ร้อยละ 96
และผู้ใช้โดยตรงในอุตสาหกรรมต่อเนื่อง ร้อยละ 3
ซึ่งตัวแทนจำหน่ายของบริษัทจะทำการจัดจำหน่ายต่อไปยังผู้ใช้เหล็กแผ่นรีดร้อนในอุตสาหกรรมต่อเนื่องต่างๆ
อีกต่อหนึ่ง เช่น การผลิตท่อเหล็ก การผลิตเหล็กโครงสร้างรูปพรรณรีดเย็น
การผลิตถังบรรจุก๊าซและตู้คอนเทนเนอร์ การผลิตเครื่องใช้ไฟฟ้าและเฟอร์นิเจอร์เหล็ก
การผลิตชิ้นส่วนประกอบรถยนต์ และการผลิตเหล็กรีดเย็นและเหล็กเคลือบ นอกจากนี้
บริษัทมีการขายตรงเป็นจำนวนไม่มากนักให้ผู้ประกอบการรายใหญ่ในอุตสาหกรรมต่างๆ
เช่นอุตสาหกรรมเหล็กโครงสร้างรูปพรรณ อุตสาหกรรมผลิตวัสดุที่ใช้ในการก่อสร้าง เป็นต้น

ที่ผ่านมา บริษัทมีรายการระหว่างกันกับบุคคลที่อาจมีความขัดแย้ง และบริษัทพันธมิตร
ทางการค้ารายใหญ่หลายรายการอย่างต่อเนื่อง เช่น การซื้อน้ำดิบ การซื้อวัตถุดิบ การขายสินค้า
เป็นต้น แต่อย่างไรก็ดี ภายใต้การกำกับดูแลของคณะกรรมการตรวจสอบ
บริษัทมีมาตรการและขั้นตอน
การอนุมัติการทำรายการระหว่างกันกับบุคคลที่อาจมีความขัดแย้งและบริษัทพันธมิตรทางการค้า
นอกจากนี้ในกรณีที่เป็นธุรกรรมทางการค้าปกติ
ฝ่ายตรวจสอบภายในของบริษัทจะทำการตรวจสอบธุรกรรมดังกล่าวทุกรายการเป็นรายเดือน
และนำเสนอให้คณะกรรมการตรวจสอบเป็นผู้พิจารณาและให้ความเห็นเกี่ยวกับความจำเป็นและความสมเหตุสมผลของรายการดังกล่าว

จากการประกอบธุรกิจของบริษัท
ปัจจัยความเสี่ยงที่สำคัญที่อาจส่งผลกระทบต่อการดำเนินงานหรือผู้ลงทุน สามารถสรุปได้ดังนี้

1. ความเสี่ยงด้านการผลิต ซึ่งประกอบด้วย ความผันผวนของราคาวัตถุดิบ
และการพึ่งพาการสั่งวัตถุดิบหลักจากตัวแทนจำหน่ายจำนวนน้อยราย

2. ความเสี่ยงด้านการตลาดและการจัดจำหน่าย
ซึ่งเกิดจากการผันผวนของราคาตลาดของผลิตภัณฑ์อันเกิดจากวัฏจักรธุรกิจขาลง

3. ความเสี่ยงด้านการเงิน ซึ่งประกอบด้วย ความผันผวนของอัตราแลกเปลี่ยน
และด้านสภาพคล่องและการดำเนินงานต่อเนื่อง

4. ความเสี่ยงด้านสิ่งแวดล้อมและด้านบุคลากร ซึ่งประกอบด้วย การผลิตที่อาจก่อให้เกิดมลภาวะ
และการดำเนินธุรกิจที่อาจก่อให้เกิดความไม่ปลอดภัยต่อพนักงาน

5. ความเสี่ยงเกี่ยวกับนโยบายภาครัฐ และกฎระเบียบที่เกี่ยวข้อง ซึ่งประกอบด้วย
ความเสี่ยงจากการเจรจาเขตการค้าเสรี (FTA) ซี่งครอบคลุมถึงสินค้าเหล็กรีดร้อน,
ความเสี่ยงจากการควบคุมราคาของภาครัฐ
และความเสี่ยงจากนโยบายของภาครัฐที่ส่งผลกระทบต่อการดำเนินธุรกิจและผลประกอบการของบริษัท

6. ความเสี่ยงทั่วไป ซึ่งเกิดจากการไม่สามารถดำเนินการเนื่องจากปัจจัยที่ไม่สามารถควบคุมได้
เช่น ภัยธรรมชาติ อุบัตเหตุในเชิงอุตสาหกรรม การลอบวางเพลิง การก่อการร้าย
ปัญหาและข้อผิดพลาดทางเทคนิค รวมถึงการประท้วงจากผู้ใช้แรงงาน
และเหตุการณ์ที่อยู่นอกเหนือการควบคุมของบริษัท

ผลการดำเนินงาน และสถานะทางการเงินของบริษัท และบริษัทย่อย
ที่ปรากฏในงบการเงินรวมสำหรับรอบปีบัญชีสิ้นสุดวันที่ 31 ธันวาคม 2553-2555 สรุปได้ดังนี้

หน่วย: ล้านบาท

  -----------------------------------------------------------------------
                    งบการเงินรวม                          
                    รอบปีบัญชีสิ้นสุดวันที่ 31                    
                    ธันวาคม                               
  ----------------- ----------------- ------------------ ----------------
                    2555              2554               2553

                                                         

  สินทรัพย์            38,055            44,123             45,446

  หนี้สิน              24,037            29,416             27,736

  ส่วนของผุ้ถือหุ้น       14,018            14,707             17,710

  รายได้รวม          15,958            31,830             29,706

  ขาดทุนสุทธิ          (5,860)           (3,250)            (12,167)
  -----------------------------------------------------------------------

สำหรับปีสิ้นสุดวันที่ 31 ธันวาคม 2555 บริษัทมีผลขาดทุนสุทธิรวม 5,860 ล้านบาท
เมื่อเปรียบเทียบกับงบการเงินสำหรับปีสิ้นสุดวันที่ 31 ธันวาคม 2554 ที่มีผลขาดทุนสุทธิรวม 3,250
ล้านบาท สำหรับงบการเงินเฉพาะกิจการ บริษัทมีผลขาดทุนสุทธิ 3,363 ล้านบาทและ 2,508
ล้านบาทสำหรับปี 2555 และ2554 ตามลำดับ ตามที่ได้กล่าวมานี้ บริษัทใคร่ขอชี้แจงดังต่อไปนี้

- รายได้จากการขายและต้นทุนขาย

สำหรับปี 2555 บริษัทมีรายได้จากการขายรวมจำนวน 13,107
ล้านบาทเปรียบเทียบกับปีที่แล้วที่มีรายได้จากการขายรวมจำนวน 30,525 ล้านบาท
(งบเฉพาะกิจการ: 5,357 ล้านบาท สำหรับปี 2555 และ 12,258 ล้านบาท สำหรับปี 2554)
และมีผลกำไร (ขาดทุน) ขั้นต้นรวม (1,100) ล้านบาท และ (594) ล้านบาทตามลำดับ
(งบเฉพาะกิจการ: กำไร (ขาดทุน) ขั้นต้น (663) ล้านบาท สำหรับปี 2555 และ (1,167)
ล้านบาท สำหรับปี 2554 ตามลำดับ) โดยปัจจัยสำคัญที่ทำให้ขาดทุนรวมขั้นต้นเพิ่มขึ้นเกิดจากในปี
2555 ปริมาณการขายลดลงและราคาขายเฉลี่ยลดลงเมื่อเปรียบเทียบกับปี 2554

- กำไรจากการปรับโครงสร้างหนี้

บริษัทมีกำไรจากการปรับโครงสร้างหนี้รวมจำนวน 1,725 ล้านบาท สำหรับปี 2555
(งบเฉพาะกิจการ: 1,139 ล้านบาท) เกิดจากโครงการปรับโครงสร้างหนี้ของบริษัทและกลุ่มบริษัท
และโครงการแลกเปลี่ยนหุ้นกู้ครั้งที่ 2 ของบริษัท

- กำไรจากอัตราแลกเปลี่ยนสุทธิ

กำไรจากอัตราแลกเปลี่ยนสุทธิสำหรับปี 2555 เป็นจำนวน 539 ล้านบาท
เป็นผลมาจากค่าเงินบาทที่แข็งค่าขึ้นเมื่อเทียบกับเงินดอลล่าร์สหรัฐ (งบเฉพาะกิจการ: 326
ล้านบาท สำหรับปี 2555)

- ค่าใช้จ่ายในการขาย

ค่าใช้จ่ายในการขายรวมสำหรับปี 2555 และ 2554 เป็นจำนวน 112 ล้านบาท และ 279
ล้านบาทตามลำดับ (งบเฉพาะกิจการ: 37 ล้านบาท และ 135 ล้านบาท ตามลำดับ)
โดยค่าใช้จ่ายที่ลดลงเป็นผลมาจากปริมาณการขายในประเทศของปี 2555
ที่ลดลงเมื่อเปรียบเทียบกับปี 2554

- ค่าใช้จ่ายในการบริหาร

ค่าใช้จ่ายในการบริหารรวมสำหรับปี 2555 และ 2554 เป็นจำนวน 3,032 ล้านบาทและ 1,322
ล้านบาท ตามลำดับ (งบเฉพาะกิจการ: 1,731 ล้านบาทและ 624 ล้านบาทตามลำดับ)
โดยเพิ่มขึ้นจำนวน 1,710 ล้านบาท (งบการเงินรวม) และ 1,107 ล้านบาท (งบเฉพาะกิจการ)
เนื่องมาจากค่าใช้จ่ายการผลิตที่ว่างเปล่าซึ่งเกิดจากการที่บริษัทผลิตในระดับต่ำซึ่งไม่ถึงจุดคุ้มทุน
ทำให้มีการปันส่วนค่าใช้จ่ายจากต้นทุนผลิตมาเป็นค่าใช้จ่ายในการบริหาร

- ค่าใช้จ่ายอื่น

ค่าใช้จ่ายอื่นรวมสำหรับปี 2555 และ 2554 เป็นจำนวน 2,788 ล้านบาทและ 300 ล้านบาท
ตามลำดับ โดยเพิ่มขึ้น 2,488 ล้านบาท
สาเหตุหลักเนื่องมาจากขาดทุนจากการจำหน่ายเงินลงทุนและประมาณการภาระหนี้สิน

- ต้นทุนทางการเงิน

บริษัทมีต้นทุนทางการเงินรวมสำหรับปี 2555 และ 2554 เป็นจำนวนเงิน 1,510 ล้านบาท และ
953 ล้านบาท ตามลำดับ (งบเฉพาะกิจการ: 685 ล้านบาท และ 214 ล้านบาทตามลำดับ)
โดยเพิ่มขึ้นจำนวน 557 ล้านบาท (งบการเงินรวม) และ 471 ล้านบาท (งบเฉพาะกิจการ)
สาเหตุหลักเนื่องจากการเพิ่มขึ้นของดอกเบี้ยของเจ้าหนี้การค้าต่างประเทศ

  ชื่อบริษัท บริษัท จี สตีล จำกัด (มหาชน)

G Steel Public Company Limited

  ชื่อย่อ GSTEEL

  เลขทะเบียนบริษัท 0107538000746

  ที่ตั้งสำนักงานใหญ่ 88 ชั้น 18 ปาโซ่ ทาวเวอร์ ถนนสีลม แขวงสุริยวงศ์ เขตบางรัก

  กรุงเทพฯ 10500

  โทรศัพท์ 0-2634-2222 โทรสาร 0-2634-4114

  ที่ตั้งโรงงาน 55 หมู่ 5 สวนอุตสาหกรรมเอส เอส พี ตำบลหนองละลอก

  อำเภอบ้านค่าย จังหวัดระยอง 21120

โทรศัพท์ 0-3886-9323 โทรสาร 0-3886-9333

  เว็บไซต์ http://www.gsteel.com

  วันที่ก่อตั้งบริษัท 31 ตุลาคม 2538

  วันที่เริ่มการผลิต 1 พฤศจิกายน 2542

  ประเภทธุรกิจ ผลิตและจำหน่ายเหล็กแผ่นรีดร้อนชนิดม้วน และเหล็กแผ่นหนา (Slab)

  เหล็กแผ่นรีดร้อนชนิดม้วน - ขนาดความกว้าง 900 – 1,550 มม.

- ขนาดความหนา 1.0 – 13.0 มม.

  เหล็กแผ่นหนา (Slab) - ขนาดความกว้าง 900 – 1,550 มม.

  - ขนาดความหนา 80 – 100 มม.

  เทคโนโลยีการผลิต การหลอมเหล็ก ใช้ชุดเตาหลอมไฟฟ้าจากประเทศเยอรมนี

  การหล่อเหล็ก ใช้ชุดเครื่องหล่อเหล็กแท่งแบนขนาดกลาง

  จากประเทศญี่ปุ่น

  การรีดเหล็ก ใช้ชุดเครื่องรีดแผ่นเหล็กจากประเทศญี่ปุ่น

  การผลิต 1,800,000 ตันต่อปี

  จำนวนพนักงาน 561 คน

  ทุนจดทะเบียน จำนวน 54,573,625,657 บาท

  แบ่งออกเป็นหุ้นสามัญ จำนวน 54,573,625,657 หุ้น

  มูลค่าที่ตราไว้ (พาร์) หุ้นละ 1 บาท

  ทุนชำระแล้ว จำนวน 30,311,651,508 บาท

  แบ่งออกเป็นหุ้นสามัญ จำนวน 30,311,651,508 หุ้น

  ชื่อและสถานที่ตั้งของบุคคลอ้างอิงอื่นๆ

  นายทะเบียนหลักทรัพย์

  หุ้นสามัญ บริษัท ศูนย์รับฝากหลักทรัพย์ (ประเทศไทย) จำกัด

เลขที่ 62 ชั้น 4, 7 อาคารตลาดหลักทรัพย์แห่งประเทศไทย

  ถนนรัชดาภิเษก แขวงคลองเตย เขตคลองเตย กรุงเทพฯ 10110

  โทรศัพท์ 0-2229-2800 โทรสาร 0-2359-1259

  หุ้นกู้ The Hongkong and Shanghai Banking Corporation Limited

Level 30, HSBC Main Building, 1 Queen’s Road Central,

  Hong Kong

  ผู้แทนผู้ถือหุ้นกู้ The Hongkong and Shanghai Banking Corporation Limited

Level 30, HSBC Main Building, 1 Queen’s Road Central,

  Hong Kong

  ผู้สอบบัญชี นายนิรันดร์ ลีลาเมธวัฒน์ ผู้สอบบัญชีรับอนุญาตเลขที่ 2316

  นายไวโรจน์ จินดามณีพิทักษ์ ผู้สอบบัญชีรับอนุญาตเลขที่ 3565

  นางวิไล บูรณกิตติโสภณ ผู้สอบบัญชีรับอนุญาตเลขที่ 3920

  นายเจริญ ผู้สัมฤทธิ์เลิศ ผู้สอบบัญชีรับอนุญาตเลขที่ 4068

  นายบุญญฤทธิ์ ถนอมเจริญ ผู้สอบบัญชีรับอนุญาตเลขที่ 7900

  บริษัท เคพีเอ็มจี ภูมิไชย สอบบัญชี จำกัด

เลขที่ 195 อาคารเอ็มไพร์ทาวเวอร์ ชั้น 48 ถนนสาทรใต้ กรุงเทพฯ 10120

  โทรศัพท์ 0-2267-2000 โทรสาร 0-2267-2222